b'\n_START_ARTICLE_\nCornhole\n_START_PARAGRAPH_\nCornhole je igra, obi\xc4\x8dajno se igra na prostem.  Igralci me\xc4\x8dejo s koruzo  napolnjene vre\xc4\x8dke na nekoliko privzdignjeno plo\xc5\xa1\xc4\x8dad z luknjo na njenem zgornjem delu. Plo\xc5\xa1\xc4\x8dadi sta iz vezanega lesa ali umetne snovi. Zadetek vre\xc4\x8dke v luknjo prina\xc5\xa1a tri to\xc4\x8dke, na plo\xc5\xa1\xc4\x8dad pa eno. Igra se nadaljuje, dokler igralec ali par ne dose\xc5\xbee 21 to\xc4\x8dk.\n_START_SECTION_\nVelikost plo\xc5\xa1\xc4\x8dadi\n_START_PARAGRAPH_\nPo dolo\xc4\x8dilih ameri\xc5\xa1ke zveze za cornohole je plo\xc5\xa1\xc4\x8dad dolga 1,22 m in \xc5\xa1iroka 0,61 m. Pri zadnjem delu zna\xc5\xa1a vi\xc5\xa1ina od tal 0,3 m, pri sprednjem pa pribli\xc5\xbeno 0,1 m. Luknja na platformi ima premer 0,15 m, njeno sredi\xc5\xa1\xc4\x8de pa je od gornjega roba oddaljeno za 0,23 m. Kadar je plo\xc5\xa1\xc4\x8dad izdelana iz vezanega lesa, ima ta debelino 15 mm. _NEWLINE_Plo\xc5\xa1\xc4\x8dadi sta med seboj oddaljeni za 8,23 m, luknji sta oddaljeni za 10,1 m. Za otroke je lahko razdalja manj\xc5\xa1a in sicer 6,4 m._NEWLINE_Igralec lahko stoji kjerkoli na levi ali desni strani plo\xc5\xa1\xc4\x8dadi in sicer ne dlje od gornjega roba in ne bli\xc5\xbeje od spodnjega roba. Nad igralno povr\xc5\xa1ino mora biti vsaj 3,66 m proste vi\xc5\xa1ine.\n_START_SECTION_\nVre\xc4\x8dke\n_START_PARAGRAPH_\nPlatnene vre\xc4\x8dke velikosti 15 cm krat 15 cm imajo dvakrat pre\xc5\xa1it rob in maso med 0,40 kg in 0,45 kg. Barvi sta izbrani tako, da so vre\xc4\x8dke \xc4\x8dim bolj vidne. Vre\xc4\x8dke so napolnjene s koruznimi zrni.\n_START_SECTION_\nPotek igre\n_START_PARAGRAPH_\nIgra je razdeljena na ve\xc4\x8d delov (angl. frame, inning). Med posameznim delom vr\xc5\xbee vsak igralec \xc5\xa1tiri vre\xc4\x8dke. Me\xc4\x8de lahko iz leve ali desne strani iste plo\xc5\xa1\xc4\x8dadi. Za vsak met ima na razpolago 20 sekund. Igralec, ki je zabele\xc5\xbeil ve\xc4\x8d to\xc4\x8dk v predhodnem delu, me\xc4\x8de prvi v naslednjem. \xc4\x8ce ni nobeden, potem me\xc4\x8de tisti, ki je nazadnje zabele\xc5\xbeil ve\xc4\x8d to\xc4\x8dk. _NEWLINE_Cornhole se lahko igra posamezno ali v dvojicah, pri \xc4\x8demer vsak igralec iste dvojice me\xc4\x8de na razli\xc4\x8dno plo\xc5\xa1\xc4\x8dad. Prva stran me\xc4\x8de tako dolgo, dokler oba igralca ne vr\xc5\xbeeta vsak po \xc5\xa1tiri vre\xc4\x8dke, zatem me\xc4\x8deta igralca druge strani. V igri posamezno igrata igralca drug proti drugemu. Oba me\xc4\x8deta najprej na eno, nato na drugo plo\xc5\xa1\xc4\x8dad.\n_START_SECTION_\nTo\xc4\x8dkovanje\n_START_PARAGRAPH_\nZa to\xc4\x8dkovanje, mora vre\xc4\x8dka pasti v luknjo ali ostati na plo\xc5\xa1\xc4\x8dadi. Vre\xc4\x8dka, ki pade skozi luknjo, je vredna tri to\xc4\x8dke. Vre\xc4\x8dka je lahko bodisi vr\xc5\xbeena neposredno v luknjo bodisi lahko najprej pade na plo\xc5\xa1\xc4\x8dad in nato ali sama zdrsi v luknjo ali pa jo vanjo potisne druga vre\xc4\x8dka. Vre\xc4\x8dka, ki pade na plo\xc5\xa1\xc4\x8dad in tam ostane do konca posameznega dela igre, je vredna eno to\xc4\x8dko. \xc4\x8ce se vre\xc4\x8dka najprej dotakne tal in nato pristane na plo\xc5\xa1\xc4\x8dadi, jo je potrebno pred nadaljevanjem igre odstraniti s plo\xc5\xa1\xc4\x8dadi, pri \xc4\x8demer ne prina\xc5\xa1a nobene to\xc4\x8dke._NEWLINE_To\xc4\x8dke se obi\xc4\x8dajno kompenzirajo (angl. cancellation scoring), kar pomeni, da se dose\xc5\xbeene to\xc4\x8dke igralca, ki jih je dosegel manj, od\xc5\xa1tejejo od to\xc4\x8dk igralca, ki jih je dosegel ve\xc4\x8d. \xc4\x8ce je na primer prvi igralec v posameznem delu igre dosegel \xc5\xa1tiri to\xc4\x8dke, njegov nasprotnik pa eno, potem se \xc5\xa1teje, da je v tem delu igre prvi igralec osvojil tri to\xc4\x8dke.\n_START_SECTION_\nDol\xc5\xbeina igre\n_START_PARAGRAPH_\nCornhole se igra tako dolgo, dokler prvi igralec ali dvojica ne dose\xc5\xbee ali prese\xc5\xbee 21 to\xc4\x8dk. Nekateri pa igrajo po pravilu dose\xc5\xbeenih 21 to\xc4\x8dk. To pomeni, da \xc4\x8de igralec ali dvojica prese\xc5\xbee 21 to\xc4\x8dk, se vrne na \xc5\xa1tevilo to\xc4\x8dk, ki jih je imel pred zadnjim delom igre in sicer tako dolgo, dokler on ali nasprotnik ne dose\xc5\xbee natan\xc4\x8dno 21 to\xc4\x8dk._NEWLINE_Igra se ne kon\xc4\x8da med posameznim delom, ampak \xc5\xa1ele, ko sta oba igralca oziroma obe dvojici kon\xc4\x8dali ta del. To pomeni, da \xc4\x8detudi en igralec ali dvojica dose\xc5\xbee 21 to\xc4\x8d, se igra ne kon\xc4\x8da, dokler tudi drugi igralec ali dvojica ne vr\xc5\xbee vseh svojih vre\xc4\x8dk.\n_START_SECTION_\nZgodovina\n_START_PARAGRAPH_\nZgodovinska dejstva so neznana, obstajajo pa razli\xc4\x8dne zgodbe. Med njimi je ena o evropskem poreklu, po kateri naj bi igro igrali v Nem\xc4\x8diji v 14. stoletju. Ve\xc4\x8dina navedb govori o ameri\xc5\xa1kem poreklu, pri \xc4\x8demer nekateri locirajo za\xc4\x8detke v kmetijske predele zvezne dr\xc5\xbeave Kentucky, drugi pa v zvezno dr\xc5\xbeavo Ohio in sicer v zahodni del mesta Cincinnati.'